ซ็อนกุน

***ซ็อนกุน*** () คืออุดมการณ์และนโยบาย "ทหารมาก่อน" ของประเทศเกาหลีเหนือ ซึ่งให้ลำดับความสำคัญแก่กองทัพประชาชนเกาหลีในกิจการแห่งรัฐและการจัดสรรทรัพยากร หลักการ "ทหารมาก่อน" นี้ทำหน้าที่ชี้นำชีวิตทางการเมืองและเศรษฐกิจในเกาหลีเหนือ โดยมี "การเมืองแบบทหารมาก่อน" เป็นระบบการเมืองหลัก มี "แนวทางสถาปนาเศรษฐกิจแบบทหารมาก่อน" ทำหน้าที่เป็นระบบเศรษฐกิจ และมี "อุดมการณ์ทหารมาก่อน" ทำหน้าที่เป็นอุดมการณ์ชี้นำ

*ซ็อนกุน* ยกระดับกองทัพประชาชนเกาหลีภายในเกาหลีเหนือทั้งในฐานะองค์กรและในฐานะกลไกของรัฐ โดยมอบตำแหน่งหลักในรัฐบาลและสังคมเกาหลีเหนือให้แก่กองทัพ อุดมการณ์นี้ทำหน้าที่ชี้นำนโยบายภายในประเทศและปฏิสัมพันธ์ระหว่างประเทศ อีกทั้งยังเป็นกรอบการทำงานสำหรับรัฐบาล โดยกำหนดให้กองทัพเป็น "คลังแห่งอำนาจสูงสุด" รัฐบาลมอบลำดับความสำคัญสูงสุดในการจัดสรรทรัพยากรและเศรษฐกิจแก่กองทัพประชาชนเกาหลีและวางตำแหน่งกองทัพให้เป็นแบบอย่างที่สังคมควรดำเนินรอยตาม *ซ็อนกุน* เป็นตัวแทนของแนวคิดทางอุดมการณ์ที่อยู่เบื้องหลังการปรับเปลี่ยนนโยบายตั้งแต่ ค.ศ. 1994 ซึ่งให้ความสำคัญกับกองทัพของประชาชนเหนือแง่มุมอื่น ๆ ทั้งหมดของรัฐและสังคม

## ประวัติศาสตร์
รากเหง้าของ*ซ็อนกุน* สามารถสืบย้อนไปได้ถึงกิจกรรมกองโจรของคิม อิล-ซ็องที่ต่อต้านชาวญี่ปุ่นในช่วงทศวรรษ 1930 ในช่วงเวลานี้ คิม อิล-ซ็องเริ่มมีความเชื่อว่าเอกราช อธิปไตย และความมั่งคั่งของชาติขึ้นอยู่กับการมีกองกำลังต่อสู้ที่มีการจัดตั้งและติดอาวุธเป็นอย่างดี

นโยบาย "สี่แนวทางทหาร" () ซึ่งนำมาใช้โดยคิม อิล-ซ็องใน ค.ศ. 1962 ถือเป็นต้นกำเนิดของ*ซ็อนกุน* นโยบายดังกล่าวมีจุดมุ่งหมายเพื่อติดอาวุธให้แก่ประชากรทั้งหมด เสริมสร้างความมั่นคงให้แก่รัฐ ฝึกฝนทหารทุกนายให้กลายเป็นแกนนำพรรค และทำให้กองทัพประชาชนทันสมัย

*ซ็อนกุน* ยังไม่ได้ปรากฏในฐานะนโยบายอย่างเป็นทางการของรัฐบาลจนกระทั่งหลังอสัญกรรมของคิม อิล-ซ็องใน ค.ศ. 1994 ภายหลังการตรวจเยี่ยมหน่วยทหารครั้งแรกใน ค.ศ. 1995 คิม จ็อง-อิล บุตรชายของคิม อิล-ซ็อง นำเสนอ*ซ็อนกุน* ในฐานะ "แนวคิดปฏิวัติที่ให้ความสำคัญอย่างยิ่งยวดต่อกองทัพ" และ "การเมืองที่เน้นย้ำถึงเอกภาพอันสมบูรณ์และเอกภาพจากใจจริงของพรรค กองทัพ และประชาชน รวมถึงบทบาทของกองทัพในฐานะกองหน้า" นี่เป็นการเปลี่ยนแปลงจากนโยบายชี้นำเดิมของรัฐบาล นั่นคือ*[[ชูเช]]* ของคิม อิล-ซ็อง ตามข้อมูลของรัฐบาลเกาหลีเหนือ แรงบันดาลใจของคิม จ็อง-อิลที่มีต่อ*ซ็อนกุน* มาจากการไปเยือนกองบัญชาการกองพลยานเกราะที่ 105 โซล ร่วมกับบิดาของเขาในเปียงยางเมื่อวันที่ 25 สิงหาคม ค.ศ. 1960 ปัจจุบันวันที่ 25 สิงหาคมเป็นวันหยุดราชการ เรียกว่าวันแห่ง''ซ็อนกุน''

บทบรรณาธิการ ค.ศ. 1997 ที่ตีพิมพ์ใน*[[โรดงชินมุน]]* หนังสือพิมพ์อย่างเป็นทางการของพรรคแรงงานเกาหลี ระบุว่า "ไม่เคยมีมาก่อนที่สถานะและบทบาทของกองทัพประชาชนจะได้รับการยกระดับอย่างเป็นพิเศษเท่าในปัจจุบัน เมื่อกองทัพได้รับการนำอย่างกระตือรือร้นโดยสหายผู้บัญชาการสูงสุดที่รัก" ณ จุดนี้ กองทัพประชาชนเกาหลีได้กลายเป็น "สิ่งที่มีความหมายเดียวกับประชาชน รัฐ และพรรค"

ใน ค.ศ. 1998 *ซ็อนกุน* เริ่มปรากฏร่วมกับคำอื่น ๆ รวมถึง "แนวคิดปฏิวัติแบบทหารมาก่อน" "การนำการปฏิวัติแบบทหารมาก่อน" และ "การเมืองแบบทหารมาก่อน" ซึ่งเป็นการขยายแนวคิด*ซ็อนกุน* ไปสู่แง่มุมต่าง ๆ ของการปกครองเกาหลีเหนือมากยิ่งขึ้น

*ซ็อนกุน* กลายเป็นแนวคิดที่โดดเด่นยิ่งขึ้นในเดือนมกราคม ค.ศ. 1999 โดยปรากฏตัวครั้งแรกในบทบรรณาธิการวันขึ้นปีใหม่ที่สำคัญซึ่งตีพิมพ์ร่วมกันโดยองค์กรข่าวหลักทั้งหมดของเกาหลีเหนือ บทบรรณาธิการได้เชื่อมโยง*ซ็อนกุน* เข้ากับคิม จ็อง-อิลโดยประกาศว่าเขาใช้การนำแบบทหารมาก่อน ซึ่งเป็น "การนำที่กองทัพประชาชนทำหน้าที่เป็นกำลังหลักของการปฏิวัติและเอกภาพของกองทัพและประชาชนช่วยในการปกป้องและสร้างสังคมนิยม" ในสิ่งพิมพ์ภาษาต่างประเทศ คำแปลว่า "army-first" ถูกใช้แทนคำว่า *Songun* ระหว่าง ค.ศ. 1999 ถึง 2006 หลังจากนั้นจึงมีการใช้คำทับศัพท์ภาษาเกาหลีเพียงอย่างเดียว

ในเดือนมกราคม ค.ศ. 2003 บทบรรณาธิการวันขึ้นปีใหม่ได้เพิ่มอุดมการณ์ทหารมาก่อน (*ซ็อนกุนชาซัง*) เข้าสู่ทำเนียบแนวคิดทหารมาก่อน ในเดือนธันวาคม ค.ศ. 2003 "คุณลักษณะสำคัญของการเมืองแบบทหารมาก่อน" ถูกตีพิมพ์ในฐานะวิสัยทัศน์ใหม่ของแรงขับเคลื่อนการปฏิวัติในเกาหลีเหนือแบบกึ่งคอมมิวนิสต์ โดยกำหนดให้กองทัพประชาชนเกาหลีเป็นกำลังหลักของการปฏิวัติ บทบาทนี้ในรัฐคอมมิวนิสต์โดยดั้งเดิมจะกำหนดให้เป็นของชนกรรมาชีพ หรือในจีนคือชนชั้นชาวนา อย่างไรก็ตาม สำหรับเกาหลีเหนือแล้ว "มีเพียงกองทัพเท่านั้นที่ตรงตามเกณฑ์ของความจงรักภักดี จิตวิญญาณแห่งการปฏิวัติ ความสามัคคี และจิตวิญญาณของหมู่คณะ" เดือนมกราคม ค.ศ. 2004 พบว่าขอบเขตของ*ซ็อนกุน* เพิ่มขึ้นอีกครั้งเนื่องจากมีการกล่าวถึงคำนี้บ่อยกว่าคำอื่นใดในบทบรรณาธิการวันขึ้นปีใหม่และถูกใช้เพื่ออธิบายทุกสิ่งตั้งแต่นโยบายการเมืองไปจนถึงตัวประเทศเกาหลีเอง

*ซ็อนกุน* ยังคงขยายความสำคัญอย่างต่อเนื่องและปัจจุบันถูกรวมอยู่ในการอภิปรายทางอุดมการณ์เรื่องการรวมชาติกับเกาหลีใต้ สื่อเกาหลีเหนือระบุว่า: "การเมืองแบบ*ซ็อนกุน* คือหลักประกันที่จะรักษาการรวมชาติของปิตุภูมิ" เกาหลีเหนือยังยกความดีความชอบให้*ซ็อนกุน* ในการปกป้องสันติภาพบนคาบสมุทรและอ้างว่าเป็นสิ่งเดียวที่ป้องกันไม่ให้สหรัฐโจมตีเกาหลีเหนือ *ซ็อนกุน* กลายเป็นส่วนสำคัญของการเมืองภายในประเทศ นโยบายต่างประเทศ และการตัดสินใจของเกาหลีเหนือ โดยครองตำแหน่งร่วมกับ*ชูเช* ในฐานะหลักการชี้นำของรัฐ

ตามบันทึกความทรงจำของนักเขียน ซูกี คิม เกี่ยวกับช่วงเวลาที่เธอสอนหนังสือที่มหาวิทยาลัยวิทยาศาสตร์และเทคโนโลยีเปียงยาง ระบุว่ามีสิบสอง "สิ่งมหัศจรรย์แห่งซ็อนกุน": พระอาทิตย์ขึ้นที่ภูเขาแพ็กดู (สถานที่ซึ่งถูกอ้างว่าเป็นที่เกิดของคิม จ็อง-อิล); ต้นสนฤดูหนาวที่ด่านตรวจทาบักซล (จุดที่เชื่อว่าคิม จ็อง-อิลเริ่มต้นนโยบาย*ซ็อนกุน*); ดอกอาซาเลียที่ช็อลรย็อง (เนินเขา "แนวหน้า" ที่คิม จ็อง-อิลเยือนบ่อยครั้ง); ทิวทัศน์ยามเย็นของภูเขาชังจีใกล้แม่น้ำชังจา (ที่ลี้ภัยของคิม จ็อง-อิล ในวัยเยาว์ในช่วงสงครามเกาหลี); เสียงน้ำตกอุลลิมในภูเขาเหนือมุนช็อน จังหวัดคังว็อน (เนื่องจากเป็นเสียงของ "ชาติที่เข้มแข็งและรุ่งเรือง"); ขอบฟ้าที่ฮันดูเรบล (ที่ราบฮันดูเรในอำเภอแทช็อน) เนื่องจากเป็นสถานที่ที่คิม จ็อง-อิลปฏิรูปที่ดินใน ค.ศ. 1998 หลังเกิดทุพภิกขภัย; ทุ่งดอกมันฝรั่งขนาดใหญ่ในอำเภอแทฮงดัน (กล่าวกันว่าคิม อิล-ซ็องเคยสู้รบกับญี่ปุ่นที่นี่ และคิม จ็อง-อิลได้เปลี่ยนให้เป็นไร่มันฝรั่งที่ใหญ่ที่สุดของประเทศ); พื้นที่รอบหมู่บ้านบนภูเขาพอมันรี ในอำเภอซอฮึง จังหวัดฮวังแฮเหนือ (คิม จ็อง-อิลสร้างหมู่บ้านขึ้นใหม่หลังทุพภิกขภัยและถูกอ้างว่าเป็น "ความภาคภูมิใจของประเทศคอมมิวนิสต์"); โครงการปลูกถั่ว (หรือถั่วเปลือกแข็ง) ที่คิม จ็อง-อึนริเริ่มเพื่อจัดหาอาหารให้แก่กองทัพ; นาข้าวขนาดใหญ่ในมีกก ซารีว็อน; ไร่ผลไม้แทดงกังในเปียงยาง; และฟาร์มปลารยงจุงในจังหวัดฮวังแฮใต้ มีรายงานว่า "สิ่งมหัศจรรย์" ประการที่สิบสามได้ถูกสร้างขึ้นใน ค.ศ. 2016 สถานที่เก้าแห่งแรกเหล่านี้ได้รับการส่งเสริมอย่างหนักจากทางการเกาหลีเหนือและกลายเป็นจุดหมายปลายทางของการท่องเที่ยว

## เหตุผล

มีการเสนอสองเหตุผลสองว่าทำไมหลังอสัญกรรมของคิม อิล-ซ็อง เกาหลีเหนือจึงเปลี่ยนมาใช้*ซ็อนกุน* เป็นอุดมการณ์หลัก กระแสหนึ่งของการอภิปรายชี้ไปที่ความปรารถนาของเกาหลีเหนือในการเพิ่มความแข็งแกร่งทางทหารเนื่องจากสถานะระหว่างประเทศที่ไม่มั่นคง ในแง่นี้ *ซ็อนกุน* ถูกมองว่าเป็นความเคลื่อนไหวที่ก้าวร้าวและคุกคามเพื่อเพิ่มความเข้มแข็งของกองทัพเกาหลีเหนือโดยแลกกับส่วนอื่น ๆ ของสังคม

ข้อโต้แย้งนี้ยังมักชี้ไปที่ชุดวิกฤตการณ์ที่ถาโถมเข้าใส่เกาหลีเหนือในช่วงต้นทศวรรษ 1990 เริ่มต้นด้วยการล่มสลายของสหภาพโซเวียตซึ่งเป็นพันธมิตรที่ยาวนานใน ค.ศ. 1991 ตามมาด้วยอสัญกรรมของคิม อิล-ซ็อง (ค.ศ. 1994) ภัยธรรมชาติหลายครั้ง ทุพภิกขภัยในเกาหลีเหนือ และวิกฤตเศรษฐกิจ ทั้งหมดเกิดขึ้นก่อน ค.ศ. 1999 เหตุการณ์เหล่านี้อาจเป็นแรงจูงใจสำหรับวิธีใหม่ในการรวมอำนาจเข้าสู่ศูนย์กลาง

กระแสที่สองมุ่งเน้นไปที่การเมืองภายในของเกาหลีเหนือว่าเป็นสาเหตุของการก้าวไปสู่การเมืองแบบทหารมาก่อน เมื่อคิม อิล-ซ็องถึงแก่อสัญกรรม เขาทิ้งการนำเกาหลีเหนือไว้ให้แก่คิม จ็อง-อิล บุตรชาย ในขณะที่บิดาของเขาะถึงแก่อสัญกรรม ตำแหน่งที่สำคัญที่สุดที่คิม จ็อง-อิลดำรงอยู่ในรัฐบาลเกาหลีเหนือคือตำแหน่งทางทหาร โดยเฉพาะการเป็นผู้บัญชาการทหารลำดับที่สอง

นอกจากนี้ เพื่อที่จะรักษาการควบคุมรัฐบาลไว้ คิม จ็อง-อิลจำเป็นต้องสร้างฐานการสนับสนุนที่มั่นคงภายในกองทัพประชาชนเกาหลี แนวทางของข้อโต้แย้งนี้ชี้ให้เห็นว่าคิม จ็อง-อิลจงใจเลือกที่จะลดบทบาทด้านอื่น ๆ ของรัฐบาลเพื่อยืนยันความสำคัญลำดับแรกของกองทัพประชาชนเกาหลี ซึ่งรวมถึงการยุบคณะกรรมการประชาชนกลาง ตำแหน่งประธานาธิบดีแห่งรัฐ และการลดบทบาทของสภาบริหารเกาหลีเหนือ

## นัยทางการเมือง
นัยประการหนึ่งของนโยบาย*ซ็อนกุน* คือนโยบายดังกล่าวไม่เพียงแต่ทำงานร่วมกับ*ชูเช* อุดมการณ์การพึ่งพาตนเองที่ได้รับการส่งเสริมโดยคิม อิล-ซ็องเท่านั้น แต่ยังเข้ามาแทนที่ในฐานะอุดมการณ์กลางของรัฐในขณะที่คิม จ็อง-อิลรวบรวมอำนาจของเขาให้เป็นปึกแผ่น

การขึ้นสู่อำนาจของกองทัพประชาชนเกาหลีสร้างความกังวลแก่เกาหลีใต้และเชื่อมโยงกับการอภิปรายเกี่ยวกับนโยบายตะวันฉาย วิสัยทัศน์ล่าสุดของการรวมชาติเกาหลี เมื่อพิจารณาจากการยืนกรานของเกาหลีเหนือที่ว่า*ซ็อนกุน* จะช่วยอำนวยความสะดวกในการรวมชาติ จึงเป็นการยากที่จะบอกว่าพวกเขาคาดหวังอะไรในอนาคตจากเกาหลีใต้ ซึ่งรัฐบาลไม่ได้ให้การสนับสนุนนโยบาย*ซ็อนกุน* เลยแม้แต่น้อย โดยไปไกลถึงขั้นกำหนดให้เว็บไซต์เกาหลีใต้ที่ส่งเสริมแนวคิดทหารมาก่อนของเกาหลีเหนือเป็นสิ่งผิดกฎหมาย

การเมืองแบบ*ซ็อนกุน* ยังเติบโตท่ามกลางวิกฤตการณ์นิวเคลียร์ที่ยังคงดำเนินอยู่ สำหรับสหรัฐ เมื่อพิจารณาว่าความกังวลหลักคือการปลดอาวุธนิวเคลียร์บนคาบสมุทร แนวคิดเรื่องการเมืองและอุดมการณ์แบบทหารมาก่อนจึงเป็นเรื่องน่ากังวล *ซ็อนกุน* ยังดูเหมือนจะเข้ากันได้ดีมากกับการครอบครองอาวุธนิวเคลียร์และสามารถมองได้ว่าเป็นวิธีที่ทำให้อาวุธดังกล่าวกลายเป็นหัวใจสำคัญของอุดมการณ์ชี้นำของรัฐบาลในการปกครองตนเอง กล่าวกันว่ายิ่งอุดมการณ์ทหารมาก่อนชี้นำรัฐบาลเกาหลีเหนือนานเท่าใด ก็ยิ่งมีความเป็นไปได้น้อยลงที่สหรัฐจะสามารถโน้มน้าวให้เกาหลีเหนือละทิ้งโครงการอาวุธนิวเคลียร์ของตน เกาหลีเหนืออาจรับรู้ว่าความพยายามในการปลดอาวุธนิวเคลียร์และการทำให้กิจการต่าง ๆ กับสหรัฐกลับสู่สภาวะปกติเป็นภัยต่อความสำคัญลำดับแรกของกองทัพภายในเกาหลีเหนือ และเป็นภัยคุกคามต่ออุดมการณ์*ซ็อนกุน* ความกลัวนี้ทำให้เกิดความสงสัยต่อแนวคิดที่ว่าเกาหลีเหนืออาจจะมีความเต็มใจที่จะละทิ้งโครงการอาวุธนิวเคลียร์ของตน

## นัยทางเศรษฐกิจ
"การเมืองแบบทหารมาก่อน" มีต้นกำเนิดมาจากความพยายามในการฟื้นฟู—หรือ "การเดินทัพอันแสนตรากตรำ" (Arduous March)—จากปัญหาทางเศรษฐกิจในระหว่างทุพภิกขภัยที่แพร่กระจายไปทั่วเกาหลีเหนือในทศวรรษ 1990 เพื่อเอาชนะวิกฤตเศรษฐกิจ กองทัพจึงถูกคาดหวังให้ปฏิบัติหน้าที่ในแนวหน้า รัฐบาลได้กำหนดเป้าหมายเชิงยุทธศาสตร์ในการเป็น "ชาติที่เข้มแข็งและรุ่งเรือง" ผ่านนโยบายทหารมาก่อนของตน เซียร์เกย์ คูร์บานอฟ ผู้อำนวยการสถาบันเกาหลีศึกษาแห่งมหาวิทยาลัยเซนต์ปีเตอส์เบิร์ก อธิบายในการให้สัมภาษณ์กับ*[[เดลีเอ็นเค]]* (Daily NK) ถึงวิธีการที่สมาชิกเศรษฐีใหม่ในเกาหลีเหนือให้การสนับสนุนการเมืองแบบทหารมาก่อนเพื่อรักษาความมั่งคั่งของตนไว้

## ดูเพิ่ม

* *[[พย็องจิน]]* ("การพัฒนาแบบคู่ขนาน" ศัพท์ที่ใช้โดยคิม อิล-ซ็องและคิม จ็อง-อึน)
* การเกณฑ์ทหาร
* แบบจำลองปืนและเนย
* กฎอัยการศึก
* แสนยนิยม
* เผด็จการทหาร
* 
* กลุ่มอุตสาหกรรมทหาร
* ลัทธิเคนส์ทางทหาร
* พัก จ็อง-ฮี
* เสนาธิปไตย
* เศรษฐกิจสงคราม

## อ้างอิง

หมวดหมู่:อุดมการณ์ทางเศรษฐศาสตร์
หมวดหมู่:เศรษฐกิจเกาหลีเหนือ
หมวดหมู่:รัฐบาลเกาหลีเหนือ
หมวดหมู่:อุดมการณ์ของพรรคแรงงานเกาหลี
หมวดหมู่:ชูเช
หมวดหมู่:ชาตินิยมฝ่ายซ้าย
หมวดหมู่:แสนยนิยม
หมวดหมู่:ลัทธิคอมมิวนิสต์ในประเทศเกาหลี
หมวดหมู่:ชาตินิยมเกาหลี
หมวดหมู่:ทฤษฎีการเมือง
หมวดหมู่:ศัพท์การเมืองเกาหลีเหนือ